钦定古今图书集成/明伦汇编/氏族典/第625卷 > 拓跋太兴
## 钦定古今图书集成/明伦汇编/氏族典/第625卷 > 拓跋太兴

按《魏书京兆王传》：“京兆王子推子太兴，袭拜长安镇
都大将，以黩货削官爵。后除秘书监，还复前爵，拜统
万镇将，改封西河。后改镇为夏州，仍以太兴为刺史，
除守卫尉卿。初，太兴遇患，请诸沙门行道，所有资财，
一时布施，求病愈，名曰散生斋。及斋后，僧皆四散，有
一沙门方云乞斋馀食，太兴戏之曰：‘斋食既尽，唯有’”
酒肉。沙门曰：“亦能食之。”因出酒一斗，羊脚一只，食尽
犹言不饱。及辞出后，酒肉俱在，出门追之，无所见。太
兴遂佛前乞愿：“向者之师当非俗人。”若此病得差，即
舍王爵入道。未几便愈。遂请为沙门，表十馀上，乃见
许。时高祖南讨在军，诏皇太子于四月八日为之下
发，施帛二千疋。既为沙门，更名僧懿，居嵩山，太和二
十二年终。子昴，字伯晖，袭。薨。